Vitatható és vitatandó kijelentéseket tartalmazó állítások a *Tragédiáról*

1. Madách művének lényege nem az emberiség képekbe tömörített történelmének elmondása, hanem a szellemi párviadal, a vita. (Gábor Miklós véleménye Ruszt József 1983-as zalaegerszegi rendezése kapcsán)
2. A *Tragédiában* Lucifer az Úrral való vitában diadalmas, de a küzdelemben elbukik. Lucifer az, aki lázad és bukik, nem pedig Ádám. (ugyanaz az előadás)
3. Éva alakja nem ugyanolyan fontos, mint Ádámé, ő csak háttérbe húzódó mellékszereplő. (az 1983-as zalaegerszegi előadás alapján)
4. *Az ember tragédiája* alapgondolata- az Úr és Lucifer harca az emberért – a művet a középkori misztériumokkal rokonítja. (Hevesi Sándor 1926-os rendezése a Nemzeti Színházban)
5. *Az ember tragédiája* lényege az emberi élet végességével való tragikus szembesülés. (Madách Színház, 1981-es bemutató)
6. A műben a két Prágai szín tulajdonképpen felesleges – a francia forradalmat megidéző Párizsi szín önálló színként is megállná a helyét, nem csupán Kepler álmaként. (Paulay Ede rendezése, Nemzeti Színház, 1883)
7. Lucifer megbuktatója az a férfi és nő közötti érzelmi kapcsolat, az a szerelem, amellyel szemben Lucifer tehetetlen, ennek jó példája a Londoni szín haláltánc jelenete. (Vidnyánszky Attila rendezése, Beregszászi Illyés Gyula Színház, 1998)
8. A történelmi és magánéleti szituációkban és konfliktusokban az ember tulajdonképpen kiszolgáltatott. (Paál István, Szolnoki Szigligeti Színház, 1980)
9. A *Tragédia* alapkérdése egyén és tömeg viszonya. (Both Béla, Nemzeti Színház, 1947)
10. Ádám a tudással Isten terhétől akart megszabadulni, mert azt hitte, ez a szabadság. (Vidnyánszky Attila, Nemzeti Színház, 2018)

http://www.striker.hu/sites/default/files/attach/tragedia\_2004\_koszegilajos.pdf